[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 30.1.2008

COM(2008) 32 окончателен

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ

Втори стратегически преглед на програмата за по-добро регулиране в Европейския съюз

{COM(2008) 33 окончателен}{COM(2008) 35 окончателен}{SEC(2008) 120}

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ

Втори стратегически преглед на програмата за по-добро регулиранев Европейския съюз

I. ВЪВЕДЕНИЕ

Опростяването и подобряването на регулаторната среда в Европа е най-големия приоритет на настоящата Комисия. Това е част от по-широката цел за постигане на резултати, в полза на гражданите и на предприятията. Програмата за по-добро регулиране, приета през 2005 г., има за цел както да гарантира, че всички нови инициативи са с високо качество, така и да осъвремени и опрости съществуващото законодателство. По този начин тя помага за стимулиране на предприемачеството и на новаторството, за да се осъществи напълно потенциалът на единния пазар и така да се насърчат растежът и създаването на работни места. Ето защо програмата за по-добро регулиране е изключително важен елемент от Лисабонската стратегия за растеж и заетост. Програмата за по-добро регулиране помага на ЕС също така да отговори на глобализацията и по-скоро да участва в създаването на световните правила, отколкото да се остави да бъде повлиян от тях.

Комисията внася подобрения на различни етапи от цикъла на планиране на политиките. По-доброто регулиране не означава дерегулиране или забавяне на приемането на нови европейски правила, когато те са необходими. Предложенията, свързани с политики или регулиране, обаче, вече систематично се оценяват, като за всяка инициатива се проучват широк кръг опции – както регулаторни така и нерегулаторни. Качеството на тези оценки се следи от независим комитет за оценка на въздействието. Съществуващите закони са в процес на опростяване и кодифициране. Полагат се също съгласувани усилия за намаляване на административните разходи за законите на ЕС. Направените предложения се подлагат на преглед и биват оттегляни, ако вече не са уместни или не съответстват на приоритетите на Комисията. По-ефективен подход за справяне с трудностите при прилагане и гарантиране на съответствие със законодателството на Общността се разработва в сътрудничество с държавите-членки.

Програмата за по-добро регулиране вече носи конкретни ползи за предприятията и потребителите. Но пълноценното прилагане ще бъде постигнато, само ако всички европейски институции и държави-членки работят заедно. Настоящото съобщение прави преглед на напредъка и посочва областите, в които са необходими допълнителни усилия. Освен това, то представлява принос към анализа на програмата за по-добро регулиране на Европейския съвет през март 2008 г.

II ОСЪВРЕМЕНЯВАНЕ НА СЪЩЕСТВУВАЩОТО ЗАКОНОДАТЕЛСТВО

Европейското законодателство често опростява въпросите от интерес за предприятията, гражданите и публичните администрации, като замества 27 различни системи от правила само със една. Но в един бързо променящ се свят законодателството, прието през последните 50 години, трябва да бъде постоянно преразглеждано и осъвременявано.

1. Опростяване на съществуващото законодателство

Постоянната програма на Комисията за опростяване има за цел да опрости и да осъвремени законодателството на ЕС. За периода 2005—2009 г. тя обхваща 164 мерки и вече е част от годишната работна програма. Досега Комисията е предложила и приела 91 от предвидените мерки, а през 2008 г. ще предложи 44 нови мерки.

Инициативата за опростяване носи конкретни ползи. Земеделските производители и селскостопанските предприятия, например, се развиват по доста по-опростена регулаторна рамка — 21 общи организации на пазарите са групирани в една единствена схема. Предприятията разполагат с по-опростени правила за опаковане вследствие на премахването на изискванията за предварително опаковане за около 70 потребителски стоки. Бяха въведени по-ниски такси и административна помощ за малки и средни предприятия, които регистрират фармацевтични продукти. Опростеното типово одобрение ще улесни регистрацията и продажбата на моторни превозни средства, без да се пренебрегват стандартите за сигурност. По-ефикасен и конкурентоспособен пазар на платежните услуги ще направи всички плащания в рамките на Европейския съюз толкова лесни, евтини и сигурни, колкото са плащанията в държавите-членки днес. Предприятията ще се ползват от по-опростени правила при застраховане, когато в близко бъдеще измененията на сегашното застрахователно право (Платежоспособност II) бъдат приети. Те ще се ползват и от осъвременен митнически кодекс и вече се радват на създаването на среда без документи на хартиен носител в сферата на митниците и търговията.

Настоящата работа по опростяване на законодателството на ЕС достигна своя нормален ритъм. Комисията възнамерява да поддържа този ритъм. Тя ще приключи с преглед на цялото съществуващо законодателство на ЕС, за да установи възможни области, върху които биха могли да се съсредоточат бъдещите дейности по опростяване, и ще включи получените резултати като неразделна част от актуализираната постоянна програма за опростяване, която предстои да бъде представена в началото на 2009 г. По-голям брой инициативи за опростяване ще бъдат придружени от оценка на въздействието[1]. Комисията ще даде приоритет на опростяването, което е от полза за малките и средни предприятия, и ще приобщи по-тясно заинтересованите страни към подготовката. Тя ще използва и системата за оценка на въздействието, за да гарантира, че новите законодателни инициативи използват всяка възможност за опростяване.

Все по-често Комисията пристъпва към преработване[2] на законодателството и настойчиво напредва с кодифицирането[3] му. От общо 400 акта, които могат да бъдат кодифицирани, Комисията е финализирала 152 — 87 вече са приети, а 65 са в процес на приемане от Съвета и Парламента. Програмата за кодифициране трябва да приключи през следващите 18 месеца. Комисията също така набелязва и отменя остарели актове, които вече не се прилагат, но които все още са в сила. Тази работа, която обхваща около 2500 правни акта, би могла да бъде ускорена, ако Европейският парламент и Съветът се договорят за бързи процедури за отмяна на остаряло законодателство.

И накрая, Комисията редовно преглежда предварително всички предложения, които са отправени до съзаконодателите, за да се увери, че те продължават да бъдат необходими и отговарят на стандартите за качество. От 2005 г. насам 78 предложения са били оттеглени, а други 30 вече са набелязани в законодателната и работна програма на Комисията за 2008 г.

2. Намаляване на административната тежест

През януари 2007 г. Комисията представи програма за действие за намаляване на административната тежест върху предприятията в ЕС с 25 % до 2012 г.[4] Европейският съвет одобри програмата за действие през март 2007 г. Той прие поставената цел за административната тежест с произход от ЕС и призова държавите-членки да определят „също толкова амбициозни свои национални цели в сферите си на компетентност до 2008 г.“[5] Досега дванадесет държави-членки са изпълнили това искане[6].

Измерването на административната тежест върху предприятията, която е резултат от изпълнение на задълженията за предоставяне на информация съгласно законодателството на ЕС и съгласно националните разпоредби за прилагане, е основна част от програмата за действие. Измерването започна през юли 2007 г. и обхваща 43 законодателни акта (в 13 приоритетни области), които по приблизителни оценки са отговорни за над 80 % от административната тежест с произход от ЕС[7].

Стотици задължения от законодателството на ЕС се идентифицират и се описват систематично. С помощта на единните точки за контакт, посочени от всяка държава-членка, транспонирането на изискванията на ЕС в националното законодателство също се преглежда. Очаква се и двата процеса да приключат в началото на 2008 г. След това Комисията ще оцени времето и средствата, които предприятията отделят, за да се съобразят с тези изисквания. Това ще покаже кои задължения превишават изискванията на ЕС и на каква цена. Досега не е било извършвано сравнително проучване от този мащаб, а такова проучване ще помогне за установяването на най-добра практика при транспониране. Препоръките за намаляване на административната тежест трябва да бъдат готови до края на 2008 г. Що се отнася до дружественото право, задачата върви към предсрочно изпълнение, така че Комисията ще може да представи предложения в тази област до лятото на 2008 г. Измерването, което се извършва от държавите-членки, показва, че в тази област съществуват значителни тежести — следователно колкото по-рано бъдат предприети необходимите мерки, толкова по-значителни ще бъдат ползите.

Комисията също така разглежда предложенията, изпратени от държавите-членки и от лицата, отговорили на допитване по интернет относно намаляването на административната тежест[8]. Тя ще бъде консултирана и от „Групата на високо равнище от независими заинтересовани страни по административната тежест“, под председателството на д-р Едмунд Щойбер, която започна работа през януари 2008 г. Членовете на групата включват ръководителите на няколко надзорни органа на програми за намаляване на бюрокрацията в държавите-членки, както и представители на промишлеността, малките и средните предприятия и организации за опазване на околната среда и организации на потребителите, като всички те имат непосредствен опит в сферата на по-доброто регулиране. Комисията ще продължи също така да намалява ненужната административна тежест чрез насърчаване на използването на информационни и комуникационни технологии.

За постигането на бързи резултати програмата за действие определи 10 „ускорени действия“, които имат за цел да създадат значителни ползи (оценени на около 1,3 милиарда EUR) чрез относително малки промени в основното законодателство. За приблизително шест месеца Комисията прие четири пакета от законодателни мерки. Едно от предложенията беше прието чрез процедурата за съвместно вземане на решение за рекордно кратко време, а останалите пет следва да бъдат приети в началото на 2008 г. Комисията ще представи редица нови ускорени действия преди срещата на Европейския съвет през пролетта[9].

III. ИЗПОЛЗВАНЕ НА оценка на въздействието В процеса на разработване на политики

Интегрираната система на Комисията за оценка на въздействието помага на институциите на ЕС да изготвят по-добри политики и законодателство. Оценката на въздействието улеснява по-добре информираното вземане на решения по време на законодателния процес, повишава качеството на предложенията, насърчава придържането към принципите на субсидиарност и пропорционалност и гарантира съответствие с високи цели като тези от Лисабонската стратегия и от Стратегията за устойчиво развитие. Тя също така позволява Комисията по-ефективно да представя политиката. От 2003 г. насам Комисията е приключила и публикувала 284 оценки на въздействието. Тези оценки са обществено достъпни, като резюмета съществуват на всички официални езици[10].

Като част от една по-обща промяна в институционалната култура, оценката на въздействието стана неразделна част от работните практики и процеса на вземане на решения на Комисията и това промени начина на разработване на политиките. Решенията на Комисията за това дали и как да действа по отношение на дадена инициатива се основават на ясни доказателства, принос от страна на заинтересованите лица и анализ на съществуващите възможности, включително и възможностите за съвместно регулиране и за саморегулиране. През 2007 г., например, Комисията прекрати три от планираните инициативи въз основа на оценки на въздействието, защото те показаха, че към този момент действията на ЕС няма да имат достатъчна добавена стойност[11]. Тези инициативи са съответно инициативата за установяване на пълна пропорционалност между капитал и право на контрол, за изменение на 14ата директива по дружествено право относно прехвърлянето на регистрирано седалище дружествата и защитата на свидетели. Това също се отнася за случаите, при които службите на Комисията по своя инициатива правят оценки на въздействието, дори когато това формално не се изисква[12]. Комитетът за оценка на въздействието осигурява независим контрол на качеството и съдейства за развиването на методика.

Комисията се ангажира с по-нататъшно подобряване на системата за оценка на въздействието. Тя актуализира методиката и затвърждава мястото на оценката на въздействието в цикъла на планиране на политиките, като се основава на собствения си експертен опит, на предложенията от другите институции, държавите-членки и заинтересованите страни, както и на констатациите на външната оценка за 2007 г.[13] В оценката се стигна до заключение, че Комисията отбелязва напредък в постигането на целите си по отношение на оценката на въздействието — подобряване на качеството на предложенията, предоставяне на ефективна помощ при вземането на решения и по-голяма прозрачност. Необходимо е, обаче, също така да се изясни понятието „пропорционален анализ“ (т.е. анализ, който се извършва в съответствие със значимостта на предложението) и следователно да се определят по-ясно инициативите, които трябва да бъдат подложени на оценка. Тя препоръча оценките на въздействието да бъдат изготвяни на по-ранен етап от процеса на развитие на политиките, както и да бъде подобрена подкрепата за качеството, включително достъпа до източниците на информация. В оценката бе посочено също така, че твърде много оценки на въздействието се схващат като извършени, за да се обоснове един предварително определен избор на политика.

Комисията се отзова, като извърши посочените по-долу подобрения. Ще бъдат направени и нови подобрения като част от преразглеждането на насоките за оценка на въздействието на Комисията, което трябва да приключи след като Европейският съвет прегледа постигнатия напредък по програмата за по-добро регулиране през март 2008 г.

1. Затвърждаване на мястото на оценката на въздействието при разработване на политиките

Системата за оценка на въздействието е стабилна, а значимостта и като помощ при вземането на решения, най-вече за самата Комисия, но също така и за другите институции е доказана. Още повече, че Комисията следи за това оценките на въздействието и съответните становища на комитета за оценка на въздействието да се използват в процеса на вземане на решения. При това развитие на основата на постигнатия напредък все още има области, в които системата може да бъде подобрена. Една от тях е планирането във времето. Нужно е оценките на въздействието да бъдат извършвани на по-ранен етап от процеса на изготвяне на политиките, така че преди представянето на дадено предложение да могат да бъдат подробно прегледани алтернативни начини на действие . Това означава изборът на обектите за оценка на въздействието и допитването до комитета за оценка на въздействието относно планираната работа да се извършват на ранен етап от процеса. Комисията ще продължи да развива това предварително съгласуване и подкрепата за качеството на оценките на въздействието за най-важните инициативи.

2. Концентриране на ресурсите там, където има най-голяма добавена стойност

С въвеждането на системата за оценка на въздействието, за всички точки от законодателната и работна програма на Комисията се извършва оценка на въздействието. Опитът вече показа, че този подход се нуждае от усъвършенстване. Оценки на въздействието следва да се извършват по отношение на най-важните предложения, както и на тези, които имат най-широко въздействие, независимо от това дали са включени в законодателната и работна програма на Комисията. Те следва да бъдат пропорционални на значителността на съответната инициатива, което означава, че изискванията за оценка на въздействието на инициативи с ограничено или твърде общо въздействие ще бъдат занижени или напълно премахнати. През 2008 г. Комисията ще извърши приблизително 180 оценки на въздействието в сравнение със 130 през 2007 г. Повече от половината от тези оценки са свързани с инициативи извън законодателната и работна програма на Комисията, включително и мерки, приети чрез процедурата на комитология.

3. Осигуряване на повече подкрепа

Подкрепата за качеството и даването на насоки трябва да бъдат засилени, като Комисията смята да постигне това по-конкретно чрез насоките за оценка на въздействието и комитета за оценка на въздействието. Областите, които се нуждаят от внимание, са:

- Определяне на пропорционално ниво на анализ за всяка оценка на въздействието, като се вземе предвид важността на възможните последици и доколко инициативата е деликатна от политическа гледна точка.

- Субсидиарност и пропорционалност : Вземането на решение за това дали са необходими действия от страна на ЕС и за начините за тяхното извършване е неразделна част от процеса на оценка на въздействието. Комисията отчита, че въздействията на регионално и национално равнище, които често са от съществено значение, за да гарантират спазването на принципите на субсидиарност и пропорционалност, изискват повече внимание. За тази цел са нужни нови инструменти.

- Задълбочаване на анализа на някои специфични въздействия : Службите на Комисията ще отделят повече внимание на анализа на някои области като например социалното въздействие и въздействието на разпределението, въздействието върху вътрешния пазар, върху потребителите и малките и средни предприятия, върху регионите и местните власти, както и въздействието на международно равнище. Необходимо е също така да се предвиждат въпросите, свързани с по-доброто транспониране и прилагане на законодателството.

- Прилагане на количествена оценка : Оценката на въздействието трябва да включва количествени показатели на въздействието , когато това е възможно и съизмеримо, без да се прикрива свързаната с това неясни въпроси. Независимо от постигнатия напредък (например, административните разходи винаги се отчитат и, ако са големи, се измерват съгласно модела на ЕС за стандартните разходи), често недостатъчните или ненадеждни данни пречат на количествената оценка. По-голяма подкрепа и по-добро насочване означава да се засили сътрудничеството по този въпрос с държавите-членки, Комитета на регионите, Европейския икономически и социален комитет и заинтересованите страни.

- Приносът на заинтересованите страни и на специалистите е изключително важен. Вече редовно се правят допитвания и мненията на заинтересованите страни се вземат предвид от самото начало на процеса на разработване на политиките. Активно участват и външни специалисти. През 2007 г. Комисията преразгледа своите минимални стандарти за външни консултации. Тя потвърди сегашните правила и взе решение да ги прилага по по-ефективен начин, като подобри обратната връзка, осигури многообразие на гледните точки и т.н.[14] Комитетът за оценка на въздействието следи за това дали стандартите се прилагат правилно.

4. Осигуряване на строг контрол на качеството

В края на 2006 г. Комисията създаде комитета за оценка на въздействието под ръководството на председателя, в чийто състав влизат високопоставени служители на Комисията, които са независими от службите, които разработват предложението. Комитетът има съвещателни и контролни функции по отношение на методиката и качеството и може да се допитва до външни специалисти, когато е необходимо. Становищата на комитета се използват, когато Комисията взема окончателно решение, и стават обществено достъпни веднага след като инициативата е приета.[15].

Към момента Комисията е оценила опита на комитета от първата година на неговото съществуване, поне частично въз основа на собствения му доклад[16]. Тя приветства безпристрастната работа на комитета и оценява професионализма на неговите препоръки, които в повечето случаи доведоха до реални подобрения в оценките на въздействието. Комитетът помогна за повишаване на стандартите и даде ценни насоки за методиката. Допълнителни подобрения ще бъдат направени на вътрешните процедури и методи на работа, за да се гарантира, например, че оценките на въздействието, изготвени от службите за някои предложения, изпълняват препоръките на комитета, преди съответните предложения да бъдат предадени на колегиума за вземане на политическо решение.

IV. СПОДЕЛЯНЕ НА ОТГОВОРНОСТ

Законодателството на ЕС се предлага от Комисията и се приема от Европейския парламент и Съвета. Националните правителства и парламенти го транспонират в националното законодателство и приемат собствени законодателни актове, които често биват допълвани от регионални и местни правила. Всички тези правила засягат предприятията и гражданите. Програмата за по-добро регулиране трябва следователно да продължи да се изпълнява като съвместно усилие на институциите на ЕС и на държавите-членки[17]. В този контекст Комисията ще продължи своя ценен обмен с групата от висши национални експерти по регулиране.

1. Изпълнение чрез процеса на вземане на решение на ЕС

Инициативата за по-добро регулиране ще донесе конкретни ползи, единствено когато законодателните подобрения, предложени от Комисията, бъдат приети и влязат в сила. Този процес отнема време. По-високите стандарти за качество увеличават необходимото време за изготвяне на инициативите на Комисията. Приемането от съзаконодателите отнема около две години. Заедно със сроковете за транспониране и влизане в сила на новите директиви[18] между зараждането на една инициатива на ЕС и нейното прилага на практика минават около четири години, а често и двойно повече.

В този контекст трябва да се гарантира твърда подкрепа във всички европейски институции за постоянната програма за опростяване. Досега само 16 инициативи от постоянната програма са приети от Съвета и Парламента. През 2008 г. Комисията ще продължи да прави предложения за опростяване, като очаква съзаконодателите да дадат предимство на тяхното приемане до пролетта на 2009 г. Също така през 2008 г. и в началото на 2009 г. Комисията очаква от съзаконодателите да дадат предимство на приемането на предложения за намаляване на административната тежест.

Все по-често при разглеждането на предложенията Парламентът и Съветът използват оценките на въздействието на Комисията, но техните усилия в това отношение трябва да се увеличат. Те също трябва да извършват собствени оценки на въздействието, когато възнамеряват да направят значителни изменения в предложение на Комисията по въпроси, които не са обхванати от оценката на въздействието на Комисията. Комисията също ще се опита да следи за това оценките на въздействието да предвиждат по-добре въпросите, които е вероятно да бъдат повдигнати в Съвета и Парламента, като, например, избора на подходящ акт за действие на ЕС. Съветът и Парламентът могат да поискат от Комисията да разшири обхвата на първоначалната си оценка. Въпреки че тези оценки имат за цел основно да ръководят процеса на вземане на решения от Комисията, Комисията ще реши по конструктивен начин и за всеки отделен случай как да отговори на тези искания. Прегледът на т.нар. „Общ подход за оценка на въздействието“[19] от трите институции в средата на 2008 г. ще бъде повод за отбелязване на по-нататъшен напредък по тези въпроси.

2. Прилагане на правото на Общността

Комисията отдава голямо предимство на правилното прилагане на правото на Общността. През септември 2007 г. тя предложи начини за съвместна работа с държавите-членки с цел подобряване на настоящия метод за решаване на проблемите и постигане на по-бързи и по-добри резултати[20]. Тя също определя средства, които да позволят на Комисията и на държавите-членки да се съсредоточат върху превантивни действия, а на Комисията да се справя с нарушенията по по-ефикасен начин и да предоставя повече информация. Комисията ще доразвие и изпълни тези инициативи през идващите месеци и ще оцени постигнатия напредък през 2009 г.

V. СЪЗДАВАНЕ НА СВЕТОВНИ ПРАВИЛА

В един все по-глобален свят и след дълги години на премахване на тарифните бариери, нетарифните бариери като, например, разликите в законодателствата, все по-често биват сочени като пречки пред международната търговия и инвестиции. Много от разликите в законодателствата отразяват легитимен избор на политика и са в съответствие с правилата на СТО и на други международни споразумения. Понякога, обаче, се проявяват неочаквани странични ефекти вследствие на начина на регулиране на всяка страна, които могат да бъдат излишни или дори вредни за предприятията и потребителите.

При изготвянето на инициативите Комисията вече се ползва от приноса на трети държави в процеса си на консултация. Освен това, системата за оценка на въздействието изисква външните въздействия да бъдат отчетени. Комисията следи за това външните въздействия, например, върху търговията и инвестициите и върху развиващите се страни, да бъдат внимателно проучени. Когато съществуват международни стандарти, оценките на въздействието ще преценят възможността по-скоро да се разчита на тях, отколкото да се предприеме специална европейска инициатива.

Комисията от дълги години води диалог по законодателни въпроси с многостранни организации като ОИСР и ООН, както и с важни търговски партньори. За да може да приложи Лисабонската стратегия и в чужбина, Комисията ще използва международния диалог, за да се справи с хоризонталните и систематичните бариери, както и да улесни сближаването там, където това е възможно. Подходът на ЕС за по-добро регулиране може да бъде вдъхновение в чужбина, както и обратното.

VI . СЛЕДВАЩИ СТЪПКИ

Настоящият преглед показва, че ЕС спазва ангажимента си да създава добро регулиране. Но може да се постигне много повече, ако Комисията, Парламентът, Съветът и държавите-членки си сътрудничат:

Опростяване на законодателството

- Комисията възнамерява да представи 45 инициативи по постоянната програма за опростяване като част от работната си програма за 2008 г., както и 8 инициативи за 2009 г. Програмата за кодифициране ще приключи през следващите 18 месеца.

- Съветът и Парламентът трябва да осигурят бързо приемане на представените предложения за опростяване, които понастоящем са около 45, и да гарантират, че опростяването ще продължи да се извършва в процеса.

- Комисията призовава Съвета и Парламента да разгледат съвместно възможностите за въвеждане на бързи процедури за отмяна на остаряло законодателство .

- Комисията продължава да преглежда внимателно достиженията на правото на ЕС , тъй като това осигурява постоянен поток от нови инициативи. Тя ще приключи прегледа преди края на своя мандат.

- Комисията продължава да преглежда внимателно направените предложения като част от своята годишна работна програма. Тя повтаря препоръката си за това всяка следваща Комисия да преглежда внимателно направените преди началото на мандата предложения, за да гарантира, че законодателните предложения съответстват на начертаните политически приоритети.

Намаляване на административните разходи

- Като се има предвид, че само съвместните усилия ще осигурят намаляване на бюрокрацията, Комисията предлага държавите-членки, които още не са сторили това, да приемат или да обявят своите цели за намаляване на бюрокрацията до март 2008 г., така че на заседанието си през пролетта Европейският съвет да може да ги анализира и да начертае бъдещите насоки.

- Комисията призовава Съвета и Европейския парламент да приемат направените предложения за бързо действие преди Европейския съвет, както и да дадат предимство на предложенията за бързо действие, които Комисията ще направи през 2008 г.

- Комисията ще работи с държавите-членки и ще им предостави помощ.

- Комисията ще представи резултатите от измерването до края на тази година заедно с редица допълнителни мерки, за да постигне целта от 25 %. Предложения за намаляване на тежестта в дружественото право ще бъдат направени преди лятото. Получената от тази дейност информация ще помогне на държавите-членки да намалят тежестта, която произтича от транспонирането и прилагането на законодателството на ЕС.

Използване на оценката на въздействието за изготвянето на инициативи

- През 2008 г. се очаква Комисията да извърши повече от 180 оценки на въздействието.

- През пролетта на 2008 г. Комисията ще преразгледа своите насоки за оценка на въздействието и ще разработи насоки и подкрепа в съответствие с настоящото съобщение.

- Комисията ще утвърди ролята на комитета за оценка на въздействието .

- Съветът и Парламентът трябва да използват по-често оценката на въздействието в законодателния процес , като анализират оценките на въздействието на Комисията и извършват оценки на въздействието на съществените изменения. Комисията призовава останалите институции да осигурят по-голяма прозрачност по отношение на работата си по оценяване на въздействието, както това е предвидено в общия подход към оценка на въздействието.

- При прегледа на общия подход към оценка на въздействието Комисията очаква ангажимент за извършването на оценки на въздействието на инициативи на държавите-членки в областта на дял VI от Договора за Европейски съюз (полицейското и съдебното сътрудничество по наказателноправни въпроси) .

Споделяне на отговорност

- През 2008 г. Европейският съвет ще провери постигнатия напредък по програмата за по-добро регулиране , а Парламентът, Съветът и Комисията ще прегледат съвместно т. нар. „ Общ подход за оценка на въздействието “.

Прилагане на правото на Общността

- Комисията призовава държавите-членки да работят заедно с нея за осигуряване на правилно прилагане на правото на Общността .

Принос за създаването на световни правила

- Където е необходимо, Комисията ще засили оценката на въздействието в международен план на действията на ЕС , за да улесни международната търговия и инвестиции и да предостави подкрепа за развиващите се страни.

- Комисията ще работи в тясно сътрудничество с международни организации и трети държави , за да разработи съответните подходи към регулирането и, където е възможно, да насърчи сближаването.

VII. ЗАКЛЮЧЕНИЕ

Много бе постигнато в разработването на по-доброто регулиране в ЕС. За подобряване на законодателството в полза на гражданите и предприятията са нужни време, финансови и човешки ресурси и приспособяване на институционалните и административните структури. Това не може да бъде постигнато без продължителна политическа подкрепа.

Комисията е твърдо решена да даде своя принос, като инвестира много в постоянната си програма за опростяване и в програмата си за действие за намаляване на административната тежест, както и в непрекъснатото укрепване на системата за оценка на въздействието. Крайният успех зависи от ангажимента на другите европейски институции, държавите-членки, местните и регионалните власти и заинтересованите страни и затова Комисията ги призовава да се присъединят към тези колективни усилия.

[1] Съгласно постоянната програма за опростяване (76) почти половината от бъдещите инициативи на Комисията ще бъдат придружени от оценка на въздействието в сравнение със само 10 % в миналото.

[2] Преработването се състои в това един акт с всичките му предходни изменения да бъде заменен от един-единствен закон, когато се приемат нови изменения.

[3] Кодифицирането се състои в това един съществуващ акт с всичките му последващи изменения да бъде заменен от един-единствен закон, без да се добавят нови изменения. Това намалява обема на законодателството, като в същото време прави текстовете по-ясни от юридическа гледна точка.

[4] COM(2007) 23.

[5] Заключения на председателството на Европейския съвет (март 2007 г.), стр. 10.

[6] Вж. Работен документ на Комисията, Намаляване на административната тежест в ЕС, COM(2008) 35.

[7] http://ec.europa.eu/enterprise/admin-burdens-reduction/admin_burdens_en.htm. Освен това, вече бе проведено и публикувано проучване на административната тежест върху земеделските стопанства, която е резултат от общата селскостопанска политика.

[8] http://ec.europa.eu/enterprise/admin-burdens-reduction/index_en.htm.

[9] Вж. COM(2008) 35

[10] Трябва също да се отбележи, че през 2007 г. Комисията подсили своята политика за оценка (Съобщение „В отговор на стратегическите нужди — усилено използване на оценката“, SEC(2007) 213) и планира по-систематична оценка на законодателството и на другите дейности, за да провери предположенията, направени на етапа на оценка на въздействието.

[11] Тези оценки на въздействието бяха публикувани (Вж. http://ec.europa.eu/governance/impact/cia_2007_en.htm и COM(2007) 693). През 2008 г. Комисията ще публикува също така и оценки на въздействието за инициативи по ЗРПК (Законодателна и работна програма на Комисията), които бяха прекъснати в резултат на извършването на оценка на въздействието.

[12] През 2006 г. и 2007 г. отделите на Комисията извършиха съответно около 10 и 15 „доброволни“ оценки на въздействието, като за 2008 г. е планирано извършването на около 50 нови.

[13] Оценката на системата за оценка на въздействието на Комисията, извършена от The Evaluation Partnership, е публикувана на http://ec.europa.eu/governance/impact/key_en.htm. Комисията я обсъди на открита конференция на заинтересованите страни през юни 2007 г. и със своята група от висши национални експерти по регулиране.

[14] Съобщение на Комисията относно Последващи мерки към Зелената книга „Европейска инициатива за прозрачност“, COM(2007) 127, 21.3.2007 г. 2007.

[15] http://ec.europa.eu/governance/impact/cia_2007_en.htm.

[16] Вж. приложения доклад за 2007 г.

[17] За напредъка, осъществен от държавите-членки, вж. втория годишен доклад за напредъка по изпълнение на Лисабонската стратегия COM(2006) 816.

[18] Например, инициативата за опростяване, която изменя Директива 70/156/ЕИО за типовото одобрение на моторни превозни средства, бе публикувана в Официален вестник през октомври 2007 г., но влиза в сила през април 2009 г. Комисията представи предложението през юли 2003 г. COM(2003) 418.

[19] Приет съгласно Междуинституционалното споразумение за по-добро регулиране от 2003 г.

[20] Съобщение на Комисията „Европа на резултатите — прилагане на правото на Общността“ COM(2007) 502.